จัดเก็บภาษีเงินได้ของสามี-ภรรยา
การยื่นรายการเสียภาษีเงินได้บุคคลธรรมดาประจำปีภาษี 2555 ผู้ที่มีเงินเดือน ค่าจ้าง ซึ่งเป็นเงินได้พึงประเมินตามมาตรา 40 (1) แห่งประมวลรัษฎากร ประเภทเดียว ยื่นรายการและเสียภาษีด้วยแบบ ภ.ง.ด.91 สำหรับผู้ที่มีเงินได้ฯ ตามมาตรา 40 (2)(8) แห่งประมวลรัษฎากร หรือผู้ที่มีเงินเดือน ค่าจ้าง และยังมีเงินได้ฯ ตามมาตรา 40 (2)(8) แห่งประมวลรัษฎากร ยื่นรายการและเสียภาษีด้วยแบบ ภ.ง.ด.90
11 ม.ค. 2556

การยื่นรายการเสียภาษีเงินได้บุคคลธรรมดาประจำปีภาษี 2555 ผู้ที่มีเงินเดือน ค่าจ้าง ซึ่งเป็นเงินได้พึงประเมินตามมาตรา 40 (1) แห่งประมวลรัษฎากร ประเภทเดียว ยื่นรายการและเสียภาษีด้วยแบบ ภ.ง.ด.91 สำหรับผู้ที่มีเงินได้ฯ ตามมาตรา 40 (2)(8) แห่งประมวลรัษฎากร หรือผู้ที่มีเงินเดือน ค่าจ้าง และยังมีเงินได้ฯ ตามมาตรา 40 (2)(8) แห่งประมวลรัษฎากร ยื่นรายการและเสียภาษีด้วยแบบ ภ.ง.ด.90 
การยื่นรายการเสียภาษีเงินได้บุคคลธรรมดาประจำปีภาษี 2555 นั้น แตกต่างกับปีก่อนหน้านั้นบ้าง เนื่องจากศาลรัฐธรรมนูญได้มีคำวินิจฉัยที่ 17/2555 ว่า มาตรา 57 ตรี และมาตรา 57 เบญจ แห่งประมวลรัษฎากร จำกัดสิทธิสามีและภรรยาในการยื่นรายการและเสียภาษี ไม่ส่งเสริมความเสมอภาคของชายและหญิง ขัดหรือแย้งต่อมาตรา 30 ของรัฐธรรมนูญแห่งราชอาณาจักรไทย บทบัญญัติดังกล่าวจึงเป็นอันใช้บังคับมิได้ตามมาตรา 6 ของรัฐธรรมนูญแห่งราชอาณาจักรไทย ทำให้มีความจำเป็นต้องกำหนดหลักเกณฑ์ในการเสียภาษีเงินได้และการยื่นรายการเกี่ยวกับเงินได้พึงประเมินของผู้มีเงินได้ที่เป็นสามีและภรรยาขึ้นใหม่บางประการ 
เดิมการจัดเก็บภาษีเงินได้บุคคลธรรมดาจากสามีและภรรยาที่มีเงินได้ฯ ทั้งคู่ หากภรรยามีเงินได้ฯ ตามมาตรา 40 (2)(8) แห่งประมวลรัษฎากร ต้องนำเงินได้ฯ ดังกล่าวไปยื่นรวมคำนวณกับสามีที่มีเงินได้ฯ ภรรยาสามารถแยกยื่นได้เฉพาะเงินเดือน ค่าจ้าง ซึ่งเป็นเงินได้ฯ ตามมาตรา 40 (1) แห่งประมวลรัษฎากรเท่านั้น
ขณะนี้ได้มีพระราชกำหนดแก้ไขเพิ่มเติมประมวลรัษฎากร (ฉบับที่ 18) พ.ศ. 2555 ให้ใช้บังคับสำหรับเงินได้พึงประเมินประจำปีภาษี พ.ศ. 2555 ที่จะต้องยื่นรายการใน พ.ศ. 2556 เป็นต้นไป 
การยื่นรายการเสียภาษีเงินได้บุคคลธรรมดาประจำปีภาษี 2555 กำหนดเวลายื่นแบบเริ่มตั้งแต่เดือน ม.ค.มี.ค. 2556 สามีและภรรยาสามารถแยกยื่นรายการเสียภาษีต่างหากจากกัน หรือรวมคำนวณภาษีฝ่ายใดฝ่ายหนึ่งได้ การแยกยื่นรายการเสียภาษี หรือยื่นรายการภาษีรวมกัน วิธีใดดีและประหยัดที่สุด คงไม่มีคำตอบตายตัว ขึ้นอยู่กับจำนวนเงินได้พึงประเมิน การหักค่าใช้จ่าย การหักค่าลดหย่อน การยกเว้นภาษีของผู้มีเงินได้ 
การยื่นรายการเสียภาษีเงินได้บุคคลธรรมดาของสามีและภรรยา สรุปได้ดังนี้
การแยกยื่นรายการเสียภาษีจากกัน สามีและภรรยามีเงินได้ฯ ทั้งคู่ ต่างคนต่างแยกยื่นแบบเสียภาษี เงินได้ฯ ของสามีให้ยื่นเสียภาษีในนามสามี เงินได้ฯ ของภรรยาเสียภาษีในนามภรรยา เช่น สามีมีเงินเดือน ยื่นรายการเสียภาษีด้วยแบบ ภ.ง.ด.91 ภรรยามีเงินได้ฯ จากการขายอาหาร ยื่นรายการเสียภาษีด้วยแบบ ภ.ง.ด.90 เป็นต้น
การยื่นรายการเสียภาษีรวมกัน สามีและภรรยามีเงินได้ฯ ทั้งคู่ สามารถยื่นแบบเสียภาษีรวมกันได้ 4 วิธี
1.ถือเอาเงินได้พึงประเมินทั้งหมดของภรรยาเป็นเงินได้ของสามี
2.ถือเอาเงินได้พึงประเมินทั้งหมดของสามีเป็นเงินได้ของภรรยา
3.ถือเอาเงินได้ฯ ทั้งหมดตามมาตรา 40 (2)(8) แห่งประมวลรัษฎากร ของภรรยาเป็นเงินได้ฯ ของสามี ส่วนเงินได้ฯ ตามมาตรา 40 (1) แห่งประมวลรัษฎากร ของภรรยาให้แยกยื่นรายการเสียภาษีในนามภรรยา
4.ถือเอาเงินได้ฯ ทั้งหมดตามมาตรา 40 (2)(8) แห่งประมวลรัษฎากร ของสามีเป็นเงินได้ฯ ของภรรยา ส่วนเงินได้ฯ ตามมาตรา 40 (1) แห่งประมวลรัษฎากร ของสามีให้แยกยื่นรายการเสียภาษีในนามสามี
การยื่นรายการเสียภาษีเงินได้บุคคลธรรมดาประจำปีภาษี 2555 (ภ.ง.ด.90 และ ภ.ง.ด.91 ) สามีและภรรยาสามารถรวมยื่นเสียภาษี หรือแยกยื่นรายการเสียภาษีทั้งหมดหรือบางส่วน ตามที่กล่าวมาข้างต้น ใครจะเป็นช้างเท้าหน้าหรือช้างเท้าหลัง เลือกได้ตามสะดวก สวัสดีครับ